BANPU เป้าหมาย1,000บาทปีหน้า
บ้านปู (BANPU)&nbsp; สร้างสถิติสูงสุดครั้งใหม่ตามคาด&nbsp; เป้าหมาย1,000บาทปีหน้า
11 พ.ย. 2553

บ้านปู (BANPU)  สร้างสถิติสูงสุดครั้งใหม่ตามคาด  เป้าหมาย1,000บาทปีหน้า
บริษัท บ้านปู (BANPU)  สร้างสถิติสูงสุดครั้งใหม่ตามคาด หลังมีกำไรสุทธิ  13,292.65ล้านบาท กำไรหุ้นละ 48.91 บาทในช่วงไตรมาส 3  พุ่งขึ้นกว่า 200%  เทียบกับไตรมาส2 และระยะเดียวกันปีก่อนที่มีกำไรไตรมาสละกว่า 3,000 ล้านบาท สาเหตุที่กำไรทะยานแรงเกิดจากการขายหุ้นบริษัท ITM ในอินโดนีเซีย สัดส่วน 8.72% ได้กำไรถึง 11,692 ล้านบาทกำไรจากอัตราแลกเปลี่ยนจำนวน 231 ล้านบาท   อย่างไรก็ตามหากหักกำไรพิเศษส่วนนี้ออกไปคงเหลือกำไรสุทธิ เพียง 1600 ล้านบาท ซึ่งต่ำกว่าที่นักวิเคราะห์คาดการณ์ไว้มาก แต่แนวโน้มราคาถ่านหินในตลาดโลกที่ดีขึ้น ทำให้นักวิเคราะยังคงแนะนำ"ซื้อ"บ้านปู 
นักวิเคราะห์บล.กสิกรไทย กล่าวว่า กำไรของบ้านปูในช่วง9เดือนแรกปีนี้ คิดเป็น 87% ของประมาณการกำไรทั้งปีของเราที่22,800  ล้านบาท คาดว่ากำไรไตรมาส4 จะเพิ่มขึ้นจากช่วงเดียวกันปีก่อน เกิดจากราคาและปริมาณขายถ่านหินที่เพิ่มขึ้นตามฤดูกาลซึ่งจะเริ่มต้นตั้งแต่เดือนธันวาคม และคาดว่าสต๊อกถ่านหินจะเพิ่มขึ้นเฉลี่ย 12.9% (ปี2553-2557) จากการเพิ่มขึ้นของราคาถ่านหินและปริมาณถ่านหินรวมถึงการควบรวม Centennial ด้วย ดังนั้นเรายังคงคำแนะนำ ซื้อ ราคาพื้นฐาน 1,001 บาท ด้านนักวิเคราะห์บล.กิมเอ็ง(ประเทศไทย) ปรับประมาณกำไรสุทธิปีหน้าเพิ่มขึ้น 9.2% เป็น 20,203 ล้านบาทหรือ 74.35 บาท/หุ้น ทำให้ราคาที่เหมาะสมถูกปรับเพิ่มขึ้นเป็น 1,010 บาท จึงคงคำแนะนำ ซื้อ   หลังจากราคาถ่านหินอ้างอิง (Barlow Jonker Index : BJI) อยู่ที่ 104.6 เหรียญ/ตัน เพิ่มขึ้น 15% จากต้นปีและ 44% จากช่วงเดียวกันของปีก่อน ทำให้ราคาเฉลี่ยใน 9 เดือนแรกอยู่ที่ 96.7 เหรียญ/ตัน เพิ่มขึ้น 37% เมื่อเทียบกับช่วงเดียวกันของปีก่อนที่มีราคาเฉลี่ยอยู่ที่ 70.67 เหรียญ/ตัน "ราคาถ่านหินในปีนี้สามารถยืนระดับได้อย่างแข็งแกร่งในช่วง 90-100 เหรียญ/ตัน เทียบกับปีก่อนที่ซื้อขายในช่วง 60-80 เหรียญ/ตันจึงประเมินว่าราคาถ่านหินยังคงมีแนวโน้มแข็งแกร่งต่อเนื่องในช่วงที่เหลือของปีจากความต้องการนำเข้าถ่านหินที่เพิ่มขึ้นของจีน และราคาน้ำมันที่มีแนวโน้มปรับตัวเพิ่มขึ้น ซึ่งราคาถ่านหินที่ปรับตัวสูงขึ้นในปีนี้จะดีกับราคาจำหน่ายถ่านหินของ BANPU ในปีหน้าเนื่องจากโดยปกติบริษัทมีการกำหนดราคาจำหน่ายถ่านหินล่วงหน้าประมาณ 6 เดือน จากราคาจำหน่ายถ่านหินที่สูงขึ้นทำให้เราปรับสมมติฐานราคาจำหน่ายถ่านหินในปีหน้าของบริษัทเพิ่มขึ้น 7.8% จาก 73 เหรียญ/ตันเป็น 78.71 เหรียญ/ตันและปรับประมาณการผลกำไรปีหน้า"นักวิเคราะห์บล.กิมเอ็งคาดการณ์
บริษัทชี้แจงถึงสาเหตุที่ทำให้กำไรสุทธิลดลง ว่า เกิดจากรายได้จากการขายรวมจำนวน 13,688 ล้านบาท ลดลงจากงวดเดียวกันของปีก่อน 193 ล้านบาท หรือ 1 % เนื่องจากรายได้จากการจำหน่ายถ่านหินจำนวน 12,607 ล้านบาท คิดเป็นสัดส่วน 92% ของรายได้จากการขายรวม ลดลง 194 ล้านบาท หรือ2% โดยเป็นรายได้จากการขายถ่านหินจากแหล่งผลิตในสาธารณรัฐอินโดนีเซียเกือบทั้งจำนวนปริมาณขายถ่านหินจำนวน 5.05 ล้านตัน ลดลง 5% จากปริมาณการผลิตที่ปรับลดลงของเหมืองถ่านหินในสาธารณรัฐอินโดนีเซียเนื่องจากสภาวะฝนที่ตกไม่เป็นไปตามฤดกาลในเกาะกาลิมันตัน ขณะเดียวกันราคาขายถ่านหินเฉลี่ยสำหรับไตรมาสนี้เท่ากับ 78.18 เหรียญสหรัฐฯต่อตัน เพิ่มขึ้นจากงวดเดียวกันของปีก่อน 13% จากการเพิ่มขึ้นของราคาถ่านหินในตลาดโลกและสัดส่วนการขายถ่านหินคุณภาพดีเพิ่มขึ้น   ส่วนต้นทุนขายรวมจำนวน 7,550 ล้านบาท เพิ่มขึ้น 493 ล้านบาท คิดเป็น 7 %ซึ่งเป็นผลมาจากการทำเหมืองในแนวลึกมากขึ้นเมื่อเทียบกับปีก่อนหน้าและต้นทุนผันแปรในส่วนราคาน้ำมันดีเซลที่ปรับเพิ่มขึ้น รวมถึงต้นทุนการผลิตไฟฟ้าและไอน้ำปรับเพิ่มขึ้นอย่างมีนัยสำคัญจากการเพิ่มขึ้นของราคาถ่านหินในสาธารณรัฐประชาชนจีน  ทำให้กำไรขั้นต้นรวมจำนวน 6,137 ล้านบาท ลดลง 686 ล้านบาท คิดเป็น 10% ด้านราคาหุ้นบ้านปู  804  บาทเท่ากับวันก่อน